సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఐతే.. మూడోసారైనా హిట్ కొడ‌తాడా!
ఋషి, ఆంధ్రాపోరి చిత్రాల ద‌ర్శ‌కుడు రాజు మాదిరాజు ఐతే 2.0 పేరుతో మ‌రో కొత్త సినిమాను ప్రారంభించాడు.
| Updated:
Nov 16, 2015, 06:50PM IST
ఋషి, ఆంధ్రాపోరి చిత్రాల ద‌ర్శ‌కుడు రాజు మాదిరాజు ఐతే 2.0 పేరుతో మ‌రో కొత్త సినిమాను ప్రారంభించాడు. తెలుగు, హిందీ భాష‌ల్లో ఏక‌కాలంలో ఈ చిత్రం రూపొంద‌నుంది. గ‌తంలో 2003లో చంద్ర‌శేఖ‌ర్ ఏలేటి 'ఐతే' టైటిల్‌తో ఓ చిత్రాన్ని రూపొందించాడు. గుణ్ణం గంగ‌రాజు నిర్మించిన ఈ చిత్రం ప‌లు అవార్డులు, ప్ర‌శంస‌ల‌తో పాటు చ‌క్క‌టి వ‌సూళ్ల‌ను సాధించింది. దాదాపు 12 ఏళ్ల విరామం త‌ర్వాత రాజు మాదిరాజు ఆ హిట్ సినిమా టైటిల్‌ను ఉప‌యోగించుకుంటు టెక్నో థ్రిల్ల‌ర్ క‌థాంశంతో 'ఐతే 2.0'ను రూపొందిస్తున్నాడు. విజ‌య‌రామ‌రాజు, హేమంత్ వ‌ల్ల‌పురెడ్డి ఈ చిత్రాన్ని నిర్మిస్తున్నారు. సోమ‌వారం హైద‌రాబాద్‌లో ఈ చిత్రం పూజా కార్య‌క్ర‌మాల‌తో లాంఛ‌నంగా ప్రారంభ‌మైంది. ముహూర్త‌పు స‌న్నివేశానికి తెలంగాణ ఫిలిం ఛాంబ‌ర్ ప్రెసిడెంట్ పి.రామ్మోహ‌న్‌ రావు గౌర‌వ‌ద‌ర్శ‌క‌త్వం వ‌హించ‌గా, ప్ర‌సాద్ ల్యాబ్స్ అధినేత ర‌మేష్ ప్ర‌సాద్ క్లాప్ కొట్టారు. తెలుగు దేశం పార్టీ అధికార ప్ర‌తినిధి జూపూడి ప్ర‌భాక‌ర్‌ రావు కెమెరా స్విఛాన్ చేశారు. ఇంట‌ర్నెట్ వ‌ల్ల క‌లిగే లాభాన‌ష్టాలు, నేటి యువ‌త‌రంపై అంత‌ర్జాల ప్ర‌భావం వంటి అంశాల నేప‌థ్యంలో సందేశాత్మ‌క క‌థాంశంతో ఈ సినిమాని రూపొందిస్తున్న‌ట్లు రాజ్ మాదిరాజు తెలిపారు. బెంగాల్ న‌టుడు ఇంద్ర‌నీల్‌ సేన్ గుప్తా , లైఫ్ ఈజ్ బ్యూటీఫుల్ ఫేమ్ జ‌రాషా ప్ర‌ధాన పాత్ర‌ల్ని పోషిస్తున్న ఈ మూవీ రెగ్యుల‌ర్ షూటింగ్ నేటి నుంచి హైద‌రాబాద్‌లో ప్రారంభించ‌నున్న‌ట్లు నిర్మాత‌లు పేర్కొన్నారు. ఐతే టైటిల్ వాడుకోవ‌డానికి గుణ్ణం గంగ‌రాజు అంగీక‌రించిన త‌ర్వాతే ఈ సినిమాకు ఆ పేరు నిర్ణ‌యించిన‌ట్లు యూనిట్ వ‌ర్గాలు చెబుతున్నాయి.